Néhány tanács a szemináriumi dolgozat és a szakdolgozat készítéséhez
I. TARTALMI KÉRDÉSEK
1. Legyen a dolgozatban legalább egy kérdés (probléma, téma), amelyet olyan részletességgel bemutatunk, hogy megemlítünk (jó esetben értékelünk is) különböző álláspontokat (értelmezéseket) és hivatkozunk forrásokra is! Másképpen kifejezve: törekedni kell rá, hogy ne csak leíró, összefoglaló jellegű legyen a dolgozat, hanem értelmező is, vagyis magyarázza meg a (központi fejezetben) leírt jelenségeket, tárja fel az okokat és összefüggéseket!
2. Amikor ókori forrásokat idézünk, akkor vagy az eredeti szöveget fordítsuk magyarra (ha tudunk latinul vagy ógörögül), vagy magyar műfordítást használjunk (esetleg a legfontosabb kifejezéseket megadhatjuk zárójelben az eredeti nyelven)! Ha nincs hozzáférésünk magyar műfordításhoz, akkor az angol (vagy más modern nyelven készült) műfordítást (is) adjuk meg, ne (csak) az angol szöveg magyar fordítását!
3. Lehetőleg ne használjunk egy-két évtizednél régebbi szakirodalmat!
4. Tankönyvekre és ismeretterjesztő művekre nem lehet hivatkozni szakirodalomként egy tudományos jellegű írásban, így egy szemináriumi dolgozatban sem. Ezeket a műveket azonban ismerni kell, hogy otthon tudjunk lenni a választott témánkban.
5. Figyeljünk a felépítés arányosságára! Ne legyen a bevezetés túl hosszú! Érdemes a bevezetést írni utoljára. Itt kell írni a téma jelentőségéről és kutatástörténetéről, valamint a dolgozatban alkalmazott módszertanról is.
6. Ne maradjon el a dolgozat végéről az összegzés, illetve a következtetések levonása sem!
7. A lehető legszűkebb témát válasszuk, hogy teljességre tudjunk törekedni, vagyis a téma minden aspektusára ki tudjunk térni (és ne csak egy-két önkényesen kiválasztott szempontra)! Erra azért is szükség van, hogy kellőképpen megismerjük a témát, el tudjuk olvasni a témára vonatkozó alapvető szakirodalmat. Ez azért is fontos, mert az államvizsgán a témával kapcsolatos kérdésekre is válaszolni kell. 
8. A közismert és a kutatók döntő többsége által elfogadott adatokhoz, információkhoz és értelmezésekhez nem kell hivatkozást fűzni (de a bevezető vagy összefoglaló jellegű részeknél meg kell adnunk, hogy milyen szakirodalmi munkákat használtunk fel egy-egy fejezet vagy bekezdés megírásához). Amikor viszont egy egyéni, főleg pedig, ha egy meglepő vagy radikális álláspontot ismertetünk, akkor meg kell adnunk, hogy kit követünk.
9. Még a bevezető jellegű fejezetek megírása sem történhet csak egy-egy szakirodalmi munka alapján. Legalább néhány helyen vessük össze más művekkel vagy legalább egészítsük ki más művek alapján, és rendszeresen hivatkozzunk (primér) forrásokra.
10. Önálló állásfoglalást legfeljebb csak a dolgozat központi témájával kapcsolatban fogalmazzunk meg, és akkor is csak nagyon óvatosan és kellően alátámasztva! Az önálló állásfoglalásnak világosan el kell különülnie a szakirodalom ismertetésétől, és egyértelműen jelezni kell, hogy a szerző saját értelmezéséről van szó.
11. A lábjegyzetben rövidítést alkalmazunk: szakirodalom esetében vezetéknév és utána zárójelben, vesszővel elválasztva évszám és oldalszám, pl. Hanák (2018, 219); a primér forrásokra a bevett rövidítéseket használva hivatkozunk és nem oldalszámot adunk meg, hanem könyv- és fejezetszámot. A lábjegyzetek arra szolgálnak, hogy alátámasszuk és ellenőrizhetővé tegyük az állításainkat. Kiegészítő információkat a lehető legkevesebbszer tegyünk a lábjegyzetekbe!

II.  STÍLUS ÉS NYELVHELYESSÉG
1. Törekedjünk az egyszerű megfogalmazásra (tömörség helyett inkább világosságra)! Kerüljük a többszörösen összetett mondatokat! Egy mondat egy (fő) gondolatot fejezzen ki! Csak akkor használjunk idegen szavakat, ha nem létezik megfelelő magyar kifejezés!
2. Ha csak egy kicsit is bizonytalanok vagyunk egy szó pontos jelentésében, akkor használjuk az interneten is elérhető kézikönyveket, értelmező és szinonima szótárakat (főleg a szakkifejezéseknek nézzünk mindig utána)!
3. Figyeljünk az ami és az amely vonatkozó névmások helyes használatára (ami: egész tagmondatra v. meg nem nevezett dologra vonatkozik, amely: egy szóra)!
4. Kerüljük a túl sok -ás, -és végű cselekvést kifejező főnevet (pl. az ügy megtárgyalása), helyettük inkább mellékmondatot használjunk!
5. Kerüljük a többszörösen összetett szókapcsolatokat (pl. az igazgató nagy gonddal megírt levelében olvasható gondolatok homályos értelme)!
6. Nagyon nehezen érthetővé teszi a szöveget, ha önállóan álló névmást (pl. ez, ehhez, ebből, emiatt, ezáltal stb.) használunk úgy, hogy nem egyértelmű, mire vonatkozik. Jobb, ha pontosan leírjuk, amire gondolunk (pl. ehhez helyett inkább: Caesarnak ehhez a döntéséhez; emiatt helyett inkább: az actiumi ütközet végkifejlete miatt).
7. A könyvcímeket mindig dőlttel kell írni, a szerzők nevét viszont nem! Ugyancsak dőlttel kell írni az idegen szavakat (kivéve a meghonosodottakat). Nézzünk utána az idegen szavak toldalékolásának!
8. Figyeljünk a kötőjel és a gondolatjel megkülönböztetésére (pl. oldalszámoknál vagy szerzőpáros esetében gondolatjelet használunk)! Nézzünk utána a vesszőhasználat szabályainak (pl. tagmondatok között kell vessző; mint elé nem kell, ha -ként értelemben szerepel)!
III. EGYÉB
1. A dolgozat érdemjegyét befolyásolja az is, hogy a szerző mennyire követi a témavezető javaslatait, és hogy milyen minőségű szövegeket küld előzetes véleményezésre (pl. mennyi helyesírási hiba van a szövegben).
2. Mesterséges intelligenciát lehet használni, de fel kell tüntetni, hogy melyik modellt és mire használtuk fel. A stílus és a helyesírás ellenőrzésére ajánlott mesterséges intelligenciát használni, más célra csak nagyon korlátozottan, mindent leellenőrizve.
3. Miután javításokkal és javaslatokkal ellátva visszakaptuk a dolgozat egy részét, a témavezető minden (!) megjegyzését figyelembe kell venni: vagy ki kell javítani a javasolt módon a szöveget, vagy meg kell írni (minden egyes hellyel kapcsolatban), hogy miért nem változtatunk a szövegen (néha ez indokolt lehet, mert a témavezető is tévedhet).
